Ledigheid is die duiwel se oorkussing. - INK - INK Ledigheid is die duiwel se oorkussing. - INK
Titel: Ledigheid is die duiwel se oorkussing.
Datum gepubliseer: 24 Junie 2021 Aantal woorde: 391 80 Kere gelees ♥2
"Ledigheid is die duiwel se oorkussing" was seker Moeder se geliefkoosde uitdrukking. Oënskynlik het sy baie van ledigheid geweet en heel duidelik geen vertroue in die mensdom en hul (goeie) oordeel gehad nie. Enige uitdrukking – positief of negatief – word dan ook baie vinnig deel van jou denkwyse, veral as dit op 'n byna daaglikse basis saam met pap en melk opgedis word. En dit wat jy glo is ook duidelik sigbaar in jou daaglikse handel en wandel. Om dan ook heeltyd die slegste van 'n ander te verwag, is verseker nie vrugbare grond vir goeie gedrag nie. Indien jy van mening is dat 'n sekere persoon baie ledige tyd op hande het en daarom verseker aan een of ander onheilige praktyk gaan deelneem, het jy hom klaar veroordeel en skuldig bevind, selfs al het hy nog niks gedoen nie! Hiermee word dus gesinspeel dat die mens inherent sleg is en indien hy 'n oomblik van stilte sou beleef, word allerhande onheilighede sommer gou-gou uitgedink – wat natuurlik nie noodwendig waar is nie.
Sondes soos die misbruik van drank/dwelms/seks, buite-egtelike verhoudings, 'n gejaag na geld en roem, hoogmoed, afguns, leuens, diefstal, moord, verkragting of enige ander aksie wat jou medemens op enige manier skaad – liggaamlik, geestelik of sielkundig, het nie ledigheid nodig om bedink of uitgevoer te word nie, maar alleenlik 'n geleentheid en gewillige deelnemer nodig. Selfs die persoon wat sy dae so stampvol met aktiwiteite pak dat daar nie tyd is om sy gedagtes te draai nie, kan tyd skep om die duiwel van oor tot oor te laat glimlag.
Maar waarom is ledigheid nie noodwendig die duiwel se oorkussing nie? Elke lewende wese het stil tyd in sy lewe nodig. Tyd vir stilte is egter 'n uiters belangrike deel van elkeen se lewe en skep die geleentheid vir broodnodige rus en introspeksie. Dit is 'n tyd waar kreatiwiteit die kans kry om op die voorgrond te tree en 'n persoon wat nie weet hoe om kreatief ledig te wees nie, loop die gevaar van uitbranding. Die keuse daar sal dan wees of jy kattekwaad beplan of die tyd gebruik om na liggaam en siel te herstel van die druk van die daaglikse lewe. Soms neem dit 'n ernstige kopskuif om weg te kom van spreekwoorde wat al eeue van geslag na geslag oorgedra word.